FI Euroopan unionin virallinen lehti C 82/19

Kanne 4.2.2009 — Euroopan yhteisöjen komissio v. Irlanti

(Asia C-50/09)

(2009/C 82/35)

Oikeudenkäyntikieli: englanti

Asianosaiset

Kantaja: Euroopan yhteisöjen komissio (asiamiehet: P. Oliver, C. Clyne ja J.-B. Laignelot)

Vastaaja: Irlanti

Vaatimukset

— On todettava, että Irlanti ei ole noudattanut tiettyjen julkisten ja yksityisten hankkeiden ympäristövaikutusten arvioinnista 27.6.1985 annetun neuvoston direktiivin 85/337/ETY (1), sellaisena kuin se on muutettuna, mukaisia velvoitteitaan, koska — se ei ole pannut täytäntöön kyseisen direktiivin 3 artiklaa — se on laiminlyönyt kyseisen direktiivin 2, 3 ja 4 artiklan vaatimusten täydellisen noudattamisen siltä osin kuin Irlannin suunnitteluviranomaisilla ja ympäristönsuojeluvirastolla on molemmilla päätösvalta hankkeessa — se on rajannut purkutyöt kyseisen direktiivin täytäntöönpanoa koskevan lainsäädännön ulkopuolelle.

— Irlanti on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Direktiivin 3 artiklan täytäntöönpanon laiminlyönti

Komissio väittää, että vuoden 2000 suunnittelukehitysasetuksen 173 §, jossa edellytetään, että suunnitteluviranomaiset ottavat huomioon ympäristövaikutuksia koskevan selvityksen sekä pyydettyjen tahojen antamat tiedot, liittyy direktiivin 8 artiklan mukaiseen velvollisuuteen ottaa direktiivin 5, 6 ja 7 artiklan mukaisesti kootut tiedot huomioon. Komissio katsoo, että 173 § ei liity direktiivin 3 artiklan mukaiseen laajempaan velvollisuuteen sen varmistamiseksi, että ympäristövaikutusten arvioinnissa (YVA) tunnistetaan, kuvataan ja arvioidaan kaikki kyseisessä säännöksessä tarkoitetut seikat.

Vuoden 2001 suunnittelukehitysasetuksen 94, 108 ja 111 §:stä sekä liitteestä 6 komissio tekee seuraavat huomautukset. Asetuksen 94 §:ssä, kun se luetaan yhdessä liitteessä 6 olevan 2 kohdan b alakohdan kanssa, säädetään tiedoista, joiden tulee sisältyä ympäristövaikutuksia koskevaan ilmoitukseen. Tässä viitataan tietoihin, jotka hankkeen toteuttajan on toimitettava direktiivin 5 artiklan mukaisesti ja siksi se on pidettävä erillään YVA:sta, joka on yleinen arviointimenettely. Asetuksen 108 ja 111 §:ssä edellytetään, että suunnitteluviranomaiset arvioivat ympäristövaikutuksia koskevan selvityksen riittävyyden. Komissio katsoo, että näillä säännöksillä on yhteys direktiivin 5 artiklaan mutta ne eivät korvaa direktiivin 3 artiklan täytäntöönpanoa. Tiedot, jotka hankkeen toteuttajan on toimitettava, ovat vain yksi osa YVA:ta ja näitä tietoja koskevat säännökset eivät korvaa 3 artiklassa asetettua velvollisuutta.

Viranomaisten asianmukaisen yhteistyön vaatimisen laiminlyönti

Vaikka komissio ei periaatteessa vastusta monivaiheista päätöksentekoa tai sitä, että päätösvastuu on samassa hankkeessa jaettu eri päätöksentekijöiden kesken, sillä on epäilyjä sen osalta, miten eri päätöksentekijöiden vastuu on muotoiltu. Komission mukaan Irlannin lainsäädäntö ei sisällä minkäänlaista velvoitetta, jonka mukaan päätöksentekijöiden tulisi tehdä tehokasta yhteistyötä, ja se on siten direktiivin 2, 3 ja 4 artiklan vastainen.

Direktiivin purkutöihin soveltamisen laiminlyönti

Komissio katsoo, että jos muut direktiivissä asetetut edellytykset täyttyvät, YVA on suoritettava purkutöiden osalta. Irlanti on katsonut voivansa rajata lähes kaikki purkutyöt menettelyn ulkopuolelle vuoden 2001 suunnittelukehitysasetuksessa (Liitteessä 2 olevan I osan 50 luokka) Komission mukaan tämä on selvästi ristiriidassa direktiivin kanssa.

(1) EYVL L 175, s. 40.